אלכסנדר מנקוב

אלכסנדר אלכסנדרוביץ' מנקוב (ברוסית: Александр Александрович Меньков; נולד ב-7 בדצמבר 1990) הוא אתלט רוסי. הוא אלוף העולם (מוסקבה 2013) בקפיצה לרוחק.

ביוגרפיה 
מנקוב נולד במינוסינסק שבדרום מחוז קרסנויארסק.

באליפות אירופה באתלטיקה לנוער שנערכה בנובי סאד שבסרביה בסוף יולי 2009 זכה מנקוב במדליית זהב בקפיצה לרוחק בתוצאה של 7.98 מטר. שבועיים לאחר מכן, באליפות העולם באתלטיקה שנערכה בברלין שבגרמניה באוגוסט אותה שנה הוא סיים במקום 32 בקפיצה לרוחק בתוצאה של 7.72 מטר. 

באליפות אירופה לקבוצות שנערכה בסטוקהולם שבשוודיה ביוני 2011 זכה מנקוב במדליית זהב בקפיצה לרוחק בתוצאה של 8.20 מטר. חודש לאחר מכן, באליפות אירופה באתלטיקה עד גיל 23, שנערכה באוסטרבה שבצ'כיה ביולי אותה שנה הוא זכה במדליית זהב בקפיצה לרוחק בתוצאה של 8.08 מטר וחודש וחצי לאחר מכן, באליפות העולם שנערכה בטגו שבקוריאה הדרומית בתחילת ספטמבר אותה שנה הוא סיים במקום שישי בקפיצה לרוחק בתוצאה של 8.19 מטר.

באליפות העולם באתלטיקה באולם שנערכה באיסטנבול שבטורקיה במרץ 2012 זכה מנקוב במדליית ארד בקפיצה לרוחק בתוצאה של 8.22 מטר, אחרי מאורו ויניסיוס דה סילבה מברזיל והנרי פריין מאוסטרליה שניהם קפצו למרחק של 8.23 מטר. באולימפיאדת לונדון (2012) הוא סיים במקום 11 בקפיצה לרוחק בתוצאה של 7.78 מטר. בשלב המוקדמות הוא קבע תוצאה של 8.09 מטר ועלה מהמקום השלישי.

באליפות אירופה באתלטיקה באולם שנערכה בגטבורג שבשוודיה במרץ 2013 זכה מנקוב במדליית זהב בקפיצה לרוחק בשיא אישי חדש של 8.31 מטר. באוניברסיאדה שנערכה בקאזאן שברוסיה בתחילת יולי אותה שנה הוא זכה במדליית כסף בשיא אישי חדש של 8.42 מטר, אחרי לואיס ריוורה ממקסיקו שקבע שיא מדינה ושיא אוניברסיאדה חדש של 8.46 מטר.

אלוף עולם
באליפות העולם שנערכה במוסקבה שברוסיה באוגוסט אותה שנה זכה מנקוב במדליית זהב בקפיצה לרוחק בשיא רוסיה חדש של 8.56 מטר, בקפיצתו החמישית, לפני איגניסיוס גייסה מהולנד שקבע שיא מדינה חדש של (8.29 מטר) ולואיס ריוורה (8.27 מטר). כבר בקפיצתו השלישית, הוא קבע שיא אישי חדש של 8.52 מטר.

קישורים חיצוניים

אתלטים רוסים
אלופי עולם באתלטיקה
קופצים לרוחק
אתלטים באולימפיאדת לונדון (2012)
רוסים שנולדו ב-1990